BESLUTNING [1] om Nigeria

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

- der henviser til sine tidligere beslutninger om Nigeria,

- der henviser til Europa-Parlamentets tidligere beslutninger om samme emne,

A. der er dybt bekymret over, at magten stadig ligger hos militærregimet i Abacha, som lader hånt om det internationale samfund ved at ignorere resultatet af præsidentvalget den 12. juni 1993, og som har afskaffet alle de demokratiske institutioner, navnlig lokale og nationale valg samt de politiske partier,

B. der endnu en gang udtrykker sin fordømmelse af henrettelsen af Ken Saro-Wiwa og otte andre militante ogonier i november 1995, samt af mordet i juni 1996 på hustruen til den demokratisk valgte Moshood Abiola, der blev fængslet efter valget i 1993,

C. der er dybt foruroliget over at der trods løsladelsen for nylig af et lille antal politiske fanger stadig tilbageholdes mange samvittighedsfanger under horrible forhold, og at mange andre personer fortsat er arresteret, medens de »19 ogonier« skal stilles for en særdomstol af samme art, som den der i november 1995 dødsdømte Ken Saro-Wiwa og otte andre militante ogonier,

D. der er bekymret over FN's Menneskerettighedskommissions rapport om Nigeria af juli 1996, som i kapitel D vedrørende de forhold, som giver anledning til størst bekymring, omtaler manglende respekt for konstitutionelle rettigheder, de tilfældige arrestationer, tortur, de elendige forhold i detentionscentrene, eksekvering af dødsstraf efter processer uden appel, hvilket ikke er i overensstemmelse med internationale kriterier for en retfærdig retssag, og som kræver genindførelse af retsstaten i Nigeria, afskaffelse af dødsstraf, vedtagelse af de nødvendige foranstaltninger for at bringe alle de udenretlige og tilfældige henrettelser til ophør og forhindre medlemmerne af sikkerhedsstyrkerne i at anvende tortur, tilfældig arrestation og tilbageholdelse,

E. der er rystet over mordet den 4. juni 1996 på Kudiratu Abiola, hustruen til Nigerias demokratisk valgte præsident, Moshood Abiola,

F. der med beklagelse konstaterer, at den nigerianske regering bærer ansvaret for fremkomsten af en eksilopposition, som truer med at gribe til magt for at bringe menneskerettighedskrænkelserne til ophør,

G. der er bekymret over rapporterne om, at det undersøgelsesudvalg, som De Forenede Nationers generalsekretær udsendte til Nigeria, under opholdet i Nigeria har været skydeskive for chikanerier og tilbageholdelsesforanstaltninger på grund af sine aktiviteter som forsvarere af menneskerettighederne og andre rettigheder,

H. der glæder sig over, at de begrænsede foranstaltninger, som Den Europæiske Union har truffet over for Nigeria, er blevet forlænget med yderligere 6 måneder, men beklager, at de mere effektive foranstaltninger, der var indeholdt i de henstillinger, som Forsamlingen fremsatte i den beslutning, der blev vedtaget i Windhoek, ikke er blevet vedtaget,

I. der er overbevist om, at samordnede internationale sanktioner med henblik på at isolere de nigerianske myndigheder på det økonomiske, diplomatiske og politiske plan, hvis de gennemføres effektivt, vil kunne udøve den nødvendige pression for at få styret i Sana Abacha til at etablere et konstitutionelt demokratisk styre,

J. der beklager, at det nigerianske styre reelt nægter en Commonwealth-gruppe at bevæge sig frit og efter eget ønske aflægge besøg i forskellige områder i Nigeria, hvor der helt ustraffet begås menneskerettighedskrænkelser,

1. fordømmer det nigerianske styre, som fortsat grusomt undertrykker sine modstandere og alle demokratiske kræfter i landet, og appellerer til Rådet, Kommissionen og Den Europæiske Unions medlemsstater om, at de uden tøven og afventen skærper sanktionerne mod Nigeria og sikrer sig, at de gennemføres strengt;

2. opfordrer Nigerias regering til i Nigeria at genetablere en retsstat, der styres af en civil regering valgt inden udgangen af 1996, og således genoprette de nigerianske borgeres menneskerettigheder;

3. opfordrer den nigerianske regering til over for oppositionen at udvirke, at den accepterer at, at der indledes en egentlig konstruktiv dialog for at løse den politiske krise, som landet er ude i;

4. fordømmer mordet på Kudiratu Abiola, og opfordrer den nigerianske regering til at foretage en undersøgelse af omstændighederne omkring dette mord og at stille de ansvarlige for retten;

5. kræver løsladelse af alle de fanger, der er fængslede af politiske årsager, herunder Moshood Abiola, der sejrede ved de demokratiske præsidentvalg i 1993, samt at indstille de forfølgelser, som adskillige journalister har været ude for i de seneste måneder;

6. opfordrer den nigerianske regering til at besvare alle de spørgsmål, der er rejst i rapporten om Nigeria fra De Forenede Nationers Menneskerettighedskommission af juli 1996, og navnlig at ophæve dekret nr. 2 af 1984 om statens sikkerhed (fængsling af personer) og ethvert andet dekret, der bemyndiger til uindskrænket fængsling uden sigtelse;

7. opfordrer den nigerianske regering til at yde finansiel erstatning til alle ofrene for menneskerettighedskrænkelser, som FN's Generalsekretariats undersøgelsesudvalg har foreslået det;

8. opfordrer det internationale samfund og Den Europæiske Union og Commonwealth i særdeleshed til at opretholde deres sanktioner, indtil det nigerianske styre opgiver sine grusomheder og indfører et demokratisk frit system;

9. kræver totalt forbud fra Den Europæiske Unions side mod enhver eksport af våben til Nigeria, herunder også eksporten vedrørende kontrakter, der blev undertegnet, før den nuværende embargo trådte i kraft, og indførelse af en ordning med verifikation i hvert enkelt tilfælde, med eventuelt forbud til følge, af enhver leverance af udstyr, der kan anvendes til flere formål, og som både kan have militære eller sikkerhedsmæssige funktioner og civile funktioner;

10. opfordrer Den Europæiske Unions medlemsstater til at træffe de nødvendige foranstaltninger for at nedfryse den nigerianske regerings og medlemmerne af det provisoriske regeringsråds og det føderale eksekutivråds og deres familiers finansielle formuer;

11. opfordrer Rådet og Kommissionen for Den Europæiske Union til at finansiere uafhængige eksportundersøgelser af virkningen af olieselskabers aktiviteter i Niger-deltaet, og at oprette en adfærdskodeks med henblik på at sikre, at de selskaber, der er etablerede i Den Europæiske Unions medlemsstater, og som driver virksomhed i Nigeria, overholder og understøtte de internationale normer for overholdelse af menneskerettighederne;

12. pålægger sine formænd at sende denne beslutning til AVS-EU-Rådet, Kommissionen, Europa-Parlamentet, samt til FN's Sikkerhedsråd, FN-organisationen i Genève, OAU, den nigerianske regering og til formændene for de olieselskaber, der driver virksomhed i Nigeria.